Súhrnný prehľad

Posúdenie vplyvu nariadenia, ktorým sa stanovujú požiadavky na ekodizajn elektromotorov a pohonov s premenlivými otáčkami a ktorým sa zrušuje nariadenie Komisie (ES) č. 640/2009

A. Potreba konať

Prečo? Aký problém sa rieši?

Existujúce nariadenie Komisie (ES) č. 640/2009 o požiadavkách na ekodizajn elektromotorov (ďalej len „nariadenie o elektromotoroch“) významne prispieva k plneniu politických cieľov EÚ v oblasti energetickej účinnosti, zmeny klímy a podpory jednotného trhu. Motory patriace do rozsahu pôsobnosti nariadenia spotrebujú takmer tretinu elektrickej energie vyrobenej v EÚ. Ich minimálna energetická účinnosť je regulovaná v mnohých významných ekonomikách vrátane Ázie, Severnej a Južnej Ameriky a Austrálie. Hoci existujúce nariadenie o elektromotoroch malo doteraz značne pozitívny vplyv, z dôvodu technologického pokroku je potrebné aktualizovať existujúce požiadavky tak, aby zohľadnili medzinárodný vývoj. Koncovým používateľom v Európe to prinesie ďalšie hospodárske úspory a EÚ to pomôže dosiahnuť svoje ciele v oblasti energetiky a klímy do roku 2030 a chrániť svoju konkurencieschopnosť. Zároveň by sa na zvýšenie účinnosti legislatívy mali riešiť špecifické problémy, ktoré pri vykonávaní nariadenia o elektromotoroch nastali, napríklad pri odstraňovaní prípadných právnych medzier.

Čo sa od tejto iniciatívy očakáva?

Medzi všeobecné ciele patrí zabezpečiť voľný pohyb účinných motorových systémov v rámci jednotného trhu, zvýšiť energetickú účinnosť, prispieť k energetickej bezpečnosti v Únii, zaviesť zásadu energetickej účinnosti na prvom mieste stanovenú v stratégii energetickej únie a podporovať konkurencieschopnosť odvetvia elektromotorov a pohonov s premenlivými otáčkami v EÚ. Konkrétnejšími cieľmi je dosiahnuť dodatočné nákladovo efektívne úspory energie pre motory, ktoré už patria do rozsahu pôsobnosti, zosúladením úrovne ambícií s medzinárodným a technickým vývojom, dosiahnuť nové nákladovo efektívne úspory energie pre motory, ktoré sú v súčasnosti mimo rozsahu pôsobnosti, dosiahnuť ďalšie nákladovo efektívne úspory energie reguláciou pohonov s premenlivými otáčkami a nakoniec sa zaoberať otázkou výnimiek a potenciálnych medzier.

Aká je pridaná hodnota opatrení na úrovni EÚ?

Motory v rozsahu pôsobnosti nariadenia sú tovarom, s ktorým sa obchoduje po celom svete a ktorý sa riadi normami Medzinárodnej elektrotechnickej komisie (IEC). Regulácia týchto motorov na vnútroštátnej úrovni by bola menej účinná a efektívna a predstavovala by neodôvodnenú záťaž pre výrobcov a dovozcov, čo by narušilo voľný pohyb výrobkov. Túto možnosť preto nepodporuje žiadna zo zainteresovaných strán. Je potrebné pokračovať v regulácii týchto výrobkov na úrovni EÚ, aby sa zachoval fungujúci jednotný trh, prispelo sa k dosiahnutiu cieľov energetickej efektívnosti a zvýšili úspory energie pre koncových používateľov.

B. Riešenia

Aké legislatívne a nelegislatívne možnosti politiky sa zvažovali? Je niektorá z možností uprednostňovaná? Prečo?

Okrem scenára nezmeneného prístupu, kde EÚ nepodniká žiadne kroky, sa uvažovalo o piatich ďalších možnostiach politiky: 1.dobrovoľná dohoda zo strany odvetvia; 2.energetické označovanie, ktoré zlepší prenos informácií o energetickej účinnosti k spotrebiteľom; 3.scenár ECO1 s aktualizovaným nariadením o elektromotoroch, pri ktorom sa zachová súčasný rozsah výrobkov, ale ciele energetickej účinnosti sa posunú na vyššiu úroveň. 4.Scenár ECO2, ktorý je podobný ECO1, ale rozsah pôsobnosti sa rozšíri tak, aby zahŕňal väčšie motory a niektoré motory, na ktoré sa súčasné nariadenie nevzťahuje (jednofázové motory, 8-pólové motory a niekoľko motorov na špeciálne účely). Okrem toho sú do rozsahu pôsobnosti zahrnuté aj pohony s premenlivými otáčkami (VSD) používané s motormi. 5.Scenár ECO3 rozširuje rozsah pôsobnosti scenára ECO2 aj na menšie motory. Odvetvie nepredložilo žiadny návrh dobrovoľnej dohody a veľmi málo súkromných spotrebiteľov, pre ktorých je energetický štítok určený, si v skutočnosti motory kupuje. Z tohto dôvodu boli prvé dve možnosti z ďalšej analýzy vyradené. Pokiaľ ide o zostávajúce možnosti (scenár nezmeneného prístupu, ECO1, ECO2, ECO3), uprednostňovanou možnosťou je možnosť ECO3, pretože prináša najvyššie environmentálne úspory, rieši všetky predvídateľné medzery, dosahuje najväčší hospodársky prínos pre zákazníkov, má najpozitívnejší vplyv na pracovné miesta a primeranejšie zosúlaďuje požiadavky na účinnosť s medzinárodnými regulačnými trendmi.

Kto podporuje ktorú možnosť?

Aktualizácia nariadenia o elektromotoroch získala širokú podporu zainteresovaných strán zastúpených v rámci konzultačného fóra pre ekodizajn. Obidve možnosti ECO2 a ECO3 poskytujú vyvážený výsledok niekedy odlišných názorov rôznych segmentov odvetvia, mimovládnych organizácií a členských štátov. Najmä pokiaľ ide o scenáre zahŕňajúce menšie, jednofázové a 8-pólové motory, zainteresované strany z odvetvia vyjadrili obavy z možných hospodárskych ťažkostí pre menšie spoločnosti, zatiaľ čo mimovládne organizácie aktívne podporovali ich začlenenie. Zohľadnenie vyšších úspor energie a súvisiaceho prínosu pre životné prostredie a väčší prínos pre koncových používateľov vrátane domácností a odvetvia vedie k záveru, že najpríťažlivejším scenárom je ECO3, ktorý má najväčší vplyv, a to za predpokladu, že sa odvetviu poskytne dostatok času na prispôsobenie sa. Z tohto dôvodu sa navrhuje postupná realizácia. Takisto sa diskutovalo o probléme motorov v konečných výrobkoch, ktoré sú samotné regulované prostredníctvom ekodizajnu. Na jednej strane výrobcovia konečných výrobkov, v ktorých je účinnosť motora dôležitá pri plnení výkonnostných požiadaviek konečného výrobku (ventilátory, čerpadlá, kompresory, vetracie jednotky atď.), považujú požiadavky na motory za nevyhnutné. Na druhej strane majú výrobcovia konečných výrobkov, pre ktorých nemajú energeticky účinné komponenty zásadný význam, spravidla odlišný názor a sú presvedčení, že existujú lacnejšie spôsoby, ako splniť požiadavky týkajúce sa ich výrobkov, a sú proti tomu, aby boli regulované tak komponenty, ako aj konečné výrobky. Zavedením tohto druhu výnimky by sa však vytvorili veľké medzery a potenciálna právna neistota pre výrobcov alebo dovozcov elektromotorov a vážne by sa skomplikoval dohľad nad trhom. Tým by sa znížili výhody nielen v ostatných segmentoch hodnotového reťazca, ale aj pre používateľov motorov. Z týchto dôvodov sa vylúčenie motorov v konečných výrobkoch nepovažuje za uprednostňovanú možnosť.

C. Vplyvy uprednostňovanej možnosti

Aké sú výhody uprednostňovanej možnosti (prípadne hlavných možností, ak sa žiadna konkrétna možnosť neuprednostňuje)?

Posúdenie vplyvu ukazuje, že aktualizované nariadenie o elektromotoroch podľa scenára ECO3 môže dosiahnuť čistú úsporu elektrickej energie až 10 TWh/rok a zníženie emisií skleníkových plynov až o 3 Mt ekvivalentu CO2/ročne. Obrat výrobcov, obchodníkov a inštalujúcich subjektov sa v porovnaní so scenárom nezmeneného prístupu zvýši až o 0,6 miliardy EUR, čo sa premietne do ďalších 10 000 pracovných miest do roku 2030. Výsledok je pozitívny, aj pokiaľ ide o cenovú dostupnosť: navrhované opatrenie prináša úžitok aj používateľom motorov vrátane domácností a priemyslu v podobe ročných peňažných úspor vo výške 1,3 miliardy EUR v roku 2030. Medzi ďalšie prínosy patrí zlepšenie energetickej bezpečnosti EÚ a pozitívny vplyv na zdravie súvisiaci so zníženou výrobou elektrickej energie.

Aký bude vplyv na podniky, MSP a mikropodniky?

Pre MSP, ktoré využívajú motory v rámci svojej činnosti, bude nové nariadenie prínosom v podobe znížených nákladov počas životnosti motorov. Pre MSP, ktoré pôsobia v oblasti podnikania s motormi ako maloobchodní predajcovia/dovozcovia alebo v oblasti úpravy, inštalácie či servisu motorov, bude nové nariadenie prínosom v podobe vyšších (podnikateľských) príjmov. MSP, ktoré vyrábajú elektromotory v súčasnom rozsahu pôsobnosti, je pomerne málo, ale rozšírenie rozsahu pôsobnosti na určité typy motorov uvedené v scenároch ECO2 alebo ECO3 by ovplyvnilo väčší počet MSP priamo zapojených do výroby motorov. Ako sa už uviedlo, zainteresované strany poukázali na to, že menšie spoločnosti by mohli čeliť ťažkostiam pri realizácii potrebných investícií s rizikom, že ich výroba by sa zastavila. Vplyv na MSP sa musí posudzovať v celom hodnotovom reťazci, pričom sa berú do úvahy prínosy pre segmenty obchodu s motormi, ich úpravy, inštalácie a servisu, ako aj pre používateľov motorov, čo vyvažuje ťažkosti v prípade niektorých špecifických segmentov trhu. To vedie k záveru, že ECO3 môže byť pre MSP výhodnou možnosťou. Celkový vplyv na konkurencieschopnosť odvetvia EÚ je pozitívny. Odvetvie motorových systémov v EÚ je svetovým lídrom s relatívne vysokým podielom vývozu. Primerané a aktuálne požiadavky na účinnosť na ich domácom trhu sú teda dôležitým aktívom a kompenzáciou možných ťažkostí pre odvetvie, ktoré musí dodržiavať nové pravidlá.

Očakáva sa významný vplyv na štátne rozpočty a verejnú správu?

Právny predpis má podobu nariadenia, ktoré je priamo uplatniteľné vo všetkých členských štátoch. Tým sa zabezpečí, že vnútroštátne správne orgány nebudú znášať žiadne náklady v súvislosti s transpozíciou. Administratívne náklady na presadzovanie opatrenia je ťažké odhadnúť. Orgány členských štátov už na základe súčasného nariadenia o elektromotoroch kontrolujú dodržiavanie súladu, a zariadenia a zdroje sú teda z väčšej časti zavedené. Rozšírenie rozsahu pôsobnosti zvyšuje rozsah činností dohľadu ako v prípade akéhokoľvek nariadenia o ekodizajne, ale nespôsobuje špecifické problémy. Naopak, navrhované nariadenie rieši niekoľko problémov, s ktorými sa v súvislosti so súčasným nariadením stretávajú orgány dohľadu nad trhom.

Očakávajú sa iné významné vplyvy?

Neočakávajú sa žiadne negatívne vplyvy na funkčnosť, zdravie, bezpečnosť, životné prostredie alebo cenovú dostupnosť.

D. Nadväzné opatrenia

Kedy sa táto politika preskúma?